Kaptein Elgar wil steeds die seile spanSuid-Afrika se Dean Elgar. Foto: Marco Longari/AFP. Ondanks ŉ teleurstellende toer na Australië – waar sy kapteinskap bevraagteken is en hy slegs 56 lopies kon aanteken – brand die leierskapvuur steeds helder in Dean Elgar. Die 35-jarige openingskolwer meen dat hy die aangewese persoon is om die Protea-toetskrieketspan op die veld te lei. Die Proteas speel bitter min toetskrieket in 2023 en die klem val ongetwyfeld op die SA20-toernooi en die Wêreldbeker-skouspel in Indië. “Ons het twee toetse (teen die Wes-Indiese Eilande) en dan is daar genoeg rustyd. As ek nou lopies geslaan het, sou dit baie makliker gewees het om ja te sê; ek wil nog die kapteinskapleisels vasvat. Tog is ek iemand wat van druksituasies hou en ek beskik ongetwyfeld steeds oor die nodige honger en dryfkrag,” het Elgar gesê. Hy het eintlik glad nie sleg gevaar sedert hy as die nasionale rooibalkrieketkaptein aangewys is nie. Daar was onder meer die spoggerige reekssege teen Indië in Suid-Afrika, terwyl hy ook toegesien het dat die Proteas ŉ gelykop uitslag teen die Kiwi’s afdwing nadat sy span vir slegs 95 lopies in Christchurch uitgeboul is. Tom Latham en Dean Elgar ná die reeks tussen Nieu-Seeland en Suid-Afrika gelykop geëindig het. Sanka Vidanagama / AFP. Kolfwerkprobleme is juis Suid-Afrika se grootste kopseer en in Australië was daar ook geen hoofpynpil beskikbaar nie. Die kolwers kon darem ŉ onbesliste uitslag in die laaste toets in Sydney afdwing, maar hulle kon glad nie in die vorige toetse die mas opkom nie. Soos reeds genoem, het Elgar self ŉ nagmerrietoer met die wilgerlat beleef en die Aussies het hom veral met kort aflewerings op die agtervoet geplaas. “Ek weet dat ek die kaptein is, maar ek moet ook lopies aanteken. Dinge het nou glad nie uitgewerk nie, maar ek weet dat ek weer op my beste sal wees; ek sal beslis nie gaan lê nie. Ek ken myself en ek weet dat ek sterker sal terugkom,” het hy ná afloop van die derde toets gesê. Hy is veral die josie in omdat hy drie keer aan die bykant uitgevang is. “Ek is nog oukei daarmee as dit een of twee keer gebeur, maar om die derde keer op só ŉ wyse jou paaltjie te verloor is iets wat my ongelooflik irriteer. Dan is ek ook ŉ keer uitgehardloop en dit is iets wat taboe in toetskrieket is. Die frustrasievlakke is veral hoog omdat ek goed voorberei het en met stewige vertonings in die aanloop tot die reeks vorendag gekom het.” Four times in six innings – Dean Elgar's near identical dismissals this series #AUSvSA pic.twitter.com/uUaJjg4V4K — 7Cricket (@7Cricket) January 8, 2023 Hy het onder meer 137 lopies vir die Titans in ŉ plaaslike krieketwedstryd geslaan, terwyl hy ook ŉ honderdtal teen ŉ Krieket Australië-elftal aangeteken het. Hy was egter trots op die kolwers se verbetering in die Sydney-toets; die eerstebeurttelling van 255 lopies is immers hul hoogste telling in ŉ hele paar beurte. “Ons is verneder en dit maak seer. Dit is nooit maklik om in Australië te speel nie, maar dit is goed om die toer só af te sluit. Ons het juis tydens die spanvergadering oor veggees op die laaste dag gepraat – dit is iets wat ons beslis in toekomstige wedstryde kan help.”